Venesië word duurder vir almal | Netwerk24
Venesië word duurder vir almal
27 Februarie 2019 14:21
Gondels vaar op een van die kanale in die Italiaanse stad Venesië. Foto: Pixabay
Wou jy nog altyd die Italiaanse stad Venesië met sy gondels besoek?
Dit gaan jou nou €3 (sowat R47) meer kos as voorheen net om die stad binne te gaan.
En van 2020 af gaan jy tussen €6 en €10 per besoek betaal.
Dit kom nadat Venesië se stadsvaders besluit het hulle het ekstra geld nodig om die stad – wat ’n Wêrelderfenisgebied is – in stand te hou.
Dit is die eerste Italiaanse stad wat toeriste toegangsgeld gaan vra om dit te besoek.
Reuters berig sowat 25 miljoen toeriste besoek die stad elke jaar. Meer as die helfte – sowat 14 miljoen – is egter net dagbesoekers.
Hulle bestee dus geen geld aan hotelle nie en boonop pak hulle dikwels sommer hul eie piekniekmandjies om nog meer geld te bespaar.
“Dit is ’n belangrike keerpunt in die bestuur van toerisme in Venesië,” sê Luigi Brugnaro, die burgemeester.
Inwoners van die stad – van wie daar net sowat 50 000 is – kla glo steen en been oor hoeveel toeriste die stad besoek, maar hulle word belas om vir munisipale dienste soos die skoonmaak van die stad te betaal.
Dit is nog nie duidelik presies hoe die stad die geld gaan insamel nie.
Brugnaro het glo voorgestel dat dit moontlik by boot-kaartjiepryse ingesluit gaan word.
Toeriste wat in die stad oorslaap hoef dit egter nie te betaal nie. – Reuters, verwerk
Meer oor: Ekonomie | Oorsee | Reis
Nigerië: Buhari het talle uitdagings in 2de termyn
Wisselkoerse: Kyk na inflasie eerder as sentiment
Dis wanneer jy ANC moet stem, sê Dawie Roodt
Ramp wag ‘soos in 1996’ oor pakkette vir amptenare